CELEX: 32019D1738
Language: fi
Date: 2019-10-16 00:00:00
Title: Komission täytäntöönpanopäätös (EU) 2019/1738, annettu 16 päivänä lokakuuta 2019, luvan antamisesta Tanskan kuningaskunnalle tehdä sopimuksia Grönlannin ja Färsaarten kanssa ja näiden alueiden välisistä varainsiirroista (tiedoksiannettu numerolla C(2019) 7302) (Ainoastaan tanskankielinen teksti on todistusvoimainen)

18.10.2019   
               
               
                  FI
               
               
                  Euroopan unionin virallinen lehti
               
               
                  L 265/10
               
            
         KOMISSION TÄYTÄNTÖÖNPANOPÄÄTÖS (EU) 2019/1738,
         annettu 16 päivänä lokakuuta 2019,
         luvan antamisesta Tanskan kuningaskunnalle tehdä sopimuksia Grönlannin ja Färsaarten kanssa ja näiden alueiden välisistä varainsiirroista
         (tiedoksiannettu numerolla C(2019) 7302)
         (Ainoastaan tanskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon varainsiirtojen mukana toimitettavista tiedoista ja asetuksen (EY) N:o 1781/2006 kumoamisesta 20 päivänä toukokuuta 2015 annetun Euroopan parlamentin ja neuvoston asetuksen (EU) 2015/847 (1) ja erityisesti sen 24 artiklan,
         ottaa huomioon Tanskan kuningaskunnan asetuksen (EU) 2015/847 24 artiklan mukaisesti esittämän pyynnön,
         sekä katsoo seuraavaa:
         
                     (1)
                  
                  
                     Tanskalle myönnettiin komission päätöksen 2012/43/EU (2) nojalla poikkeus, joka koskee toisaalta Tanskan ja Grönlannin ja toisaalta Tanskan ja Färsaarten välisiä varainsiirtoja.
                  
               
                     (2)
                  
                  
                     Tanska pyysi 1 päivänä toukokuuta 2019, että asetuksen (EU) 2015/847 24 artiklan mukainen poikkeus, jota sovelletaan toisaalta Tanskan ja Grönlannin ja toisaalta Tanskan ja Färsaarten välisiin varainsiirtoihin, uusittaisiin.
                  
               
                     (3)
                  
                  
                     Jäsenvaltioille ilmoitettiin 19 päivänä heinäkuuta 2019 rahanpesun ja terrorismin rahoittamisen vastaisen komitean kirjallisella menettelyllä, että komissio katsoi saaneensa tarvittavat tiedot Tanskan esittämän pyynnön arvioimiseksi.
                  
               
                     (4)
                  
                  
                     Grönlanti ja Färsaaret eivät kumpikaan ole osa unionin aluetta Euroopan unionista tehdyn sopimuksen 52 artiklassa ja Euroopan unionin toiminnasta tehdyn sopimuksen 355 artiklassa tarkoitetussa merkityksessä. Alueet ovat osa Tanskan valuutta-aluetta. Sen vuoksi Grönlanti ja Färsaaret täyttävät asetuksen (EU) 2015/847 24 artiklan 1 kohdan toisen alakohdan a alakohdassa vahvistetun edellytyksen.
                  
               
                     (5)
                  
                  
                     Grönlannin ja Färsaarten maksupalveluntarjoajat osallistuvat suoraan Tanskan maksu- ja selvitysjärjestelmiin (erityisesti Kronos ja Sumclearing). Sen vuoksi ne täyttävät asetuksen (EU) 2015/847 24 artiklan 1 kohdan toisen alakohdan b alakohdassa vahvistetun edellytyksen.
                  
               
                     (6)
                  
                  
                     Jotta unionin lainsäädäntöä voitaisiin soveltaa Grönlantiin ja Färsaariin, Tanskan olisi annettava asiaa koskevaa erityistä lainsäädäntöä. Tanskan 30 päivänä maaliskuuta 2019 hyväksymällä Färsaariin sovellettavalla lailla nro 325 ja 30 päivänä maaliskuuta 2019 hyväksymällä Grönlantiin sovellettavalla lailla nro 326 varmistetaan, että kyseiset alueet ovat sisällyttäneet oikeusjärjestykseensä asetuksen (EU) 2015/847 säännöksiä vastaavat säännöt.
                  
               
                     (7)
                  
                  
                     Grönlannissa ja Färsaarilla on siis voimassa samat säännöt kuin asetuksessa (EU) 2015/847 säädetään, ja niiden maksupalveluntarjoajien edellytetään noudattavan kyseisiä sääntöjä, joten mainitun asetuksen 24 artiklan 1 kohdan toisen alakohdan c alakohdan edellytys täyttyy.
                  
               
                     (8)
                  
                  
                     Sen vuoksi on aiheellista myöntää Tanskalle tämän pyytämä poikkeus.
                  
               
                     (9)
                  
                  
                     Tässä päätöksessä säädetyt toimenpiteet ovat rahanpesun ja terrorismin rahoittamisen vastaisen komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Tanskan kuningaskunnalle lupa tehdä sopimus Grönlannin ja Färsaarten kanssa kyseisten alueiden ja Tanskan välisten varainsiirtojen kohtelemiseksi Tanskan sisäisinä varainsiirtoina asetuksen (EU) 2015/847 nojalla.
         
         
            2 artikla
            Kumotaan päätös 2012/43/EU.
         
         
            3 artikla
            Tämä päätös on osoitettu Tanskan kuningaskunnalle.
         
         
            Tehty Brysselissä 16 päivänä lokakuuta 2019.
            
               
                  Komission puolesta
               
               Věra JOUROVÁ
               
                  Komission jäsen
               
            
         
         
            (1)  EUVL L 141, 5.6.2015, s. 1.
         
            (2)  Komission täytäntöönpanopäätös 2012/43/EU, annettu 25 päivänä tammikuuta 2012, luvan antamisesta Tanskan kuningaskunnalle tehdä sopimuksia Grönlannin ja Färsaarten kanssa Tanskan ja kummankin näistä alueista välillä tehtävien varainsiirtojen pitämisestä Tanskan sisällä tapahtuvina varainsiirtoina Euroopan parlamentin ja neuvoston asetuksen (EY) N:o 1781/2006 nojalla (EUVL L 24, 27.1.2012, s. 12).